
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul comun asupra propunerii legislative privind abrogarea art.19 din Ordonanţa de urgenţă nr.90/2017 privind unele măsuri fiscal-bugetare, modificarea şi completarea unor acte normative şi prorogarea unor termene, cu modificările şi completările ulterioare, trimisă Comisiei pentru muncă şi protecţie socială şi Comisiei pentru buget, finanţe şi bănci pentru examinare pe fond, în procedură obişnuită, cu adresa nr.Plx 680/2018 din 5 noiembrie 2018.


PREŞEDINTE, 					PREŞEDINTE,
ADRIAN SOLOMON				SORIN LAZĂR

RAPORT  COMUN
asupra propunerii legislative privind abrogarea art.19 din Ordonanţa de urgenţă nr.90/2017 privind unele măsuri fiscal-bugetare, modificarea şi completarea unor acte normative şi prorogarea unor termene, cu modificările şi completările ulterioare



În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr.Plx 680/2018 din 5 noiembrie 2018 cu dezbaterea pe fond, în procedură obişnuită, a propunerii legislative privind abrogarea art.19 din Ordonanţa de urgenţă nr.90/2017 privind unele măsuri fiscal-bugetare, modificarea şi completarea unor acte normative şi prorogarea unor termene, cu modificările şi completările ulterioare.

Propunerea legislativă are ca obiect de reglementare abrogarea art.19 din Ordonanţa de urgenţă a Guvernului nr.90/2017, în sensul eliminării derogărilor instituite de la unele dispoziţii ale Legii responsabilităţii fiscal-bugetare nr.69/2010. 

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 


La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.730/19.07.2018)
· avizul negativ al Consiliului Economic şi Social (nr.3674/3.07.2018)
· avizul negativ al Comisiei juridice, de disciplină şi imunităţi
(nr.4c-13/1044/26.11.2018)
· punctul de vedere, negativ, al Guvernului (nr.1560/20.08.2018)

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei pentru buget, finanţe şi bănci din data de 12 martie 2019, din totalul de 25 de membri au participat la lucrări 22 de deputaţi. 
În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.

La şedinţa Comisiei pentru muncă şi protecţie socială din data de 9 aprilie 2019 şi-au înregistrat prezenţa 20 de deputaţi din totalul de 22 de membri. 
În urma dezbaterilor şi a opiniilor exprimate, membrii comisiei au hotărât, cu majoritate de voturi (3 voturi împotrivă), respingerea propunerii legislative.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, reprezentanţi ai Ministerului Finanţelor Publice.

Propunerea legislativă a fost respinsă de Senat în şedinţa din 31 octombrie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea propunerii legislative întrucât textul care se propune a fi abrogat are caracter uno ictu prin raportare la momentul prezentării legii bugetului anual în faţa Parlamentului, „planificarea bugetară pe anul 2018” fiind finalizată în acest moment. 
De asemenea, precizăm că măsurile fiscal-bugetare aprobate prin Ordonanţa de urgenţă a Guvernului nr.90/2017 au produs efecte în anul 2018 şi abrogarea art.19 nu se mai justifică.


PREŞEDINTE,				PREŞEDINTE,
Adrian Solomon				Sorin Lazăr





SECRETAR,					SECRETAR,		
Violeta Răduţ				Marilen-Gabriel Pirtea

